# Dákok

### A Wikipédiából, a szabad lexikonból.

Dákok, nagyjából a mai Erdély területén élt ókori nép. Eredetileg mezőgazdasággal foglalkoztak, de a kelta hódítások alatt az i. e. 4. században komoly hatással volt rájuk a kelta kultúra, s nekiláttak a Kárpátok arany- és ezüstbányáinak kiaknázásához. I. e. 300-tól kereskedelmi kapcsolatba kerültek a görögökkel, akik gyakran összetévesztették őket a gétákkal, akik szintén a Duna mentén éltek. Az i. e. 2. századtól kapcsolatba kerültek az illíriai görög városokkal és az itáliai kereskedőkkel is. Fő behozatali cikkük a bor volt. Az egymástól külön élő dák törzseket Burebistas egyesítette i. e. 60 körül, uralkodása alatt a dákok meghódoltatták a tőlük délre és nyugatra élő kelta és íllír népeket, sőt komolyan fenyegették a római Macedonia provinciát is. Burebistas halála után a belső harcok miatt Dacia hatalma meggyengült. Nem sokkal később azonban a dákok ismét komoly veszélyt jelentettek a rómaiak számára, Julius Caesar hadjáratot tervezett ellenük közvetlenül halála előtt, Augustus pedig, hogy megakadályozza Antonius és a dákok esetleges szövetségkötését, házassági kapcsolatot akart létrehozni Cotiso dák király családjával.

A dákok katonai hatalma Decebal uralma alatt kapott új erőre, aki 85-ben és 86-ban legyőzte Oppius Sabinus, illetve Cornelius Fuscus római hadvezéreket. Domitianus ugyan legyőzte a dákokat, ám külpolitikai bonyodalmak miatt békekötésre kényszerült velük, s éves adót fizetett nekik, hogy a harcias népet legalább valamelyest kordában tartsa. Daciát végül Traianus császár kényszerítette végleg térdre az I. és II. dák háborúban (101-102, 105). Decebal központját, Sarmizegethusát elfoglalta és lerombolta, a dák király pedig öngyilkos lett. Az utóbbi hadjárat eseményeit örökíti meg a Traianus-oszlop Rómában. Dacia ezután római provincia lett, de a rómaiak 270-ben, Aurelianus császár uralkodása alatt kénytelenek voltak a területet kiüríteni gótok támadása miatt.

A római uralom rövid időtartama (165 év) miatt többen cáfolva érzik az úgynevezett dákoromán elméletet, amely szerint a román nép a rómaiak és a dákok összeolvadásából jött volna létre.

## [szerkesztés] Források

- Pecz Vilmos: Ókori lexikon I-IV. kötet. Budapest, Franklin Társulat, 1904. Lásd még itt.
- NAGY KÉPES VILÁGTÖRTÉNET V. FEJEZET. A dákok.

A lap eredeti címe "http://hu.wikipedia.org../../../d/%C3%A1/k/D%C3%A1kok.html"

Kategória: Ókori népek

##### Views

- Szócikk
- Vitalap
- Aktuális változat

##### Keresés

##### Más nyelveken

- Deutsch